ΚΑΝΟΝΙΣΜΟΣ ( ΕΟΚ ) αριθ . 1559/91 ΤΗΣ ΕΠΙΤΡΟΠΗΣ της 7ης Ιουνίου 1991 για τροποποίηση του κανονισμού ( ΕΟΚ ) αριθ . 2077/85 για τον καθορισμό λεπτομερών κανόνων όσον αφορά την εφαρμογή του συστήματος της ενισχύσεως στην παραγωγή για τις κονσέρβες ανανά,

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό ( ΕΟΚ ) αριθ . 525/77 του Συμβουλίου της 14ης Μαρτίου 1977 περί καθιερώσεως καθεστώτος στην παραγωγή για τις κονσέρβες ανανά ( 1 ), όπως τροποποιήθηκε τελευταία από τον κανονισμό ( ΕΟΚ ) αριθ . 1699/85 ( 2 ), και ιδίως το άρθρο 8,

Εκτιμώντας :

ότι με τον κανονισμό ( ΕΟΚ ) αριθ . 2077/85 της Επιτροπής ( 3 ), όπως τροποποιήθηκε από τον κανονισμό ( ΕΟΚ ) αριθ . 344/86 ( 4 ), έχει επεκταθεί στις κονσέρβες ανανά η εφαρμογή ορισμένων προδιαγραφών που ισχύουν για την ενίσχυση στην παραγωγή για τα μεταποιημένα οπωροκηπευτικά - ότι πρέπει να ενημερωθούν οι αναφορές που χρησιμοποιούνται στον εν λόγω κανονισμό, μετά την έγκριση του κανονισμού ( ΕΟΚ ) αριθ . 1558/91 της Επιτροπής ( 5 ) και την τροποποίηση της συνδυασμένης ονοματολογίας που περιλαμβάνεται στο παράρτημα Ι του κανονισμού ( ΕΟΚ ) αριθ . 2658/87 του Συμβουλίου ( 6 ), όπως τροποποιήθηκε τελευταία από τον κανονισμό ( ΕΟΚ ) αριθ . 2472/90 της Επιτροπής ( 7 )-

ότι με τον κανονισμό ( ΕΟΚ ) αριθ . 1558/91 θεσπίζονται νέοι λεπτομερείς κανόνες για την εφαρμογή του καθεστώτος της ενισχύσεως στην παραγωγή για τα μεταποιημένα προϊόντα με βάση τα οπωροκηπευτικά - ότι τα μέτρα αυτά πρέπει επίσης να εφαρμόζονται στις κονσέρβες ανανά -

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με Βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ : Άρθρο 1

Το άρθρο 1 του κανονισμού ( ΕΟΚ ) αριθ . 2077/85 αντικαθίσταται από το ακόλουθο κείμενο :

"Άρθρο 1

1 . Για την εφαρμογή του καθεστώτος ενισχύσεως στην παραγωγή, που προβλέπεται από τον κανονισμό ( ΕΟΚ ) αριθ . 252/77, ως "κονσέρβες ανανά" νοούνται ανανάδες ολόκληροι ή σε τεμάχια, αποφλοιωμένοι και χωρίς πυρήνα, που έχουν υποστεί θερμική επεξεργασία, είναι συσκευασμένοι σε ερμητικά σφραγισμένους περιέκτες μέσα σε σιρόπι ζάχαρης, που χρησιμεύει σαν υγρό επικαλύψεως και του οποίου η περιεκτικότητα σε ολικά ζάκχαρα που καθορίζεται μετά από ομογενοποίηση δεν είναι μικρότερη από 14 %, και υπάγονται στους κωδικούς ΣΟ 2008 20 51, 2008 20 59, 2008 20 71 και 2008 20 79 .

2 . Τα άρθρα 2, 3, 6, 7, 9, 10 και 11, το άρθρο 12 παράγραφος 1 και τα άρθρα 14 έως 17 του κανονισμού ( ΕΟΚ ) αριθ . 1558/91 της Επιτροπής (*) εφαρμόζονται στη χορήγηση της ενισχύσεως στην παραγωγή για τις κονσέρβες ανανά, με την επιφύλαξη των διατάξεων που περιλαμβάνονται στα ακόλουθα άρθρα .

(*) ΕΕ αριθ . L 144 της 8 . 6 . 1991, σ . 31 ." Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων . Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος .

Βρυξέλλες, 7 Ιουνίου 1991 . Για την Επιτροπή

Ray MAC SHARRY

Μέλος της Επιτροπής ( 1 ) ΕΕ αριθ . L 73 της 21 . 3 . 1977, σ . 46 . ( 2 ) ΕΕ αριθ . L 163 της 22 . 6 . 1985, σ . 12 . ( 3 ) ΕΕ αριθ . L 196 της 26 . 7 . 1985, σ . 28 . ( 4 ) ΕΕ αριθ . L 41 της 18 . 2 . 1986, σ . 15 . ( 5 ) Βλέπε σελίδα 31 της παρούσας Επίσημης Εφημερίδας . ( 6 ) ΕΕ αριθ . L 256 της 7 . 9 . 1987, σ . 1 . ( 7 ) ΕΕ αριθ . L 107 της 27 . 4 . 1991, σ . 10 .